**UPUTE RODITELJIMA/SKRBNICIMA ZA SPRJEČAVANJE I SUZBIJANJE EPIDEMIJE COVID-19**

Poštovani roditelji/skrbnici!

Kako bismo spriječili svaku mogućnost zaraze i osigurali sigurno okruženje za Vaše dijete, molimo vas postupajte u skladu s ovim uputama.Također, molimo vas, upoznajte i pripremite dijete na primjereno postupanje u Školi.

 Ravnateljica

 **OBVEZE RODITELJA/SKRBNIKA PRIJE DOLASKA DJETETA U ŠKOLU**

Roditelji/skrbnici dužni su izmjeriti tjelesnu temperaturu djetetu svaki dan prije dolaska u školu te u slučaju povišene tjelesne temperature ne smiju dovoditi dijete u školu već se javljaju telefonom ravnateljici ili stručnoj suradnici i izabranom pedijatru/liječniku obiteljske medicine radi odluke o testiranju i liječenju djeteta. Ako djeca razviju simptome COVID infekcije tijekom boravka u školi, učitelji odmah obavještavaju roditelje/skrbnike, koji u najkraćem roku moraju doći po dijete.

**POSTUPANJE U SLUČAJU SUMNJE U ZARAZU**

 Ravnateljica Škole i/ili stručna suradnica u dogovoru s nadležnom školskom liječnicom o svakoj sumnji na COVID-19 kod zaposlenika ili djece (o čemu roditelj/skrbnik ima obavezu hitno telefonom obavijestiti ravnateljicu ili stručnu suradnicu ) obavještava odmah telefonom nadležnu školsku liječnicu. Posebno žurno i neizostavno ravnateljica i/ili stručna suradnica obavještava nadležnu školsku liječnicu u slučaju grupiranja sumnje ili zaraze COVID-19 (dva i više djelatnika i/ili djece sa sumnjom iz iste učionice i sl.).

 Roditelji/skrbnici koji imaju simptome respiratorne bolesti (povišena tjelesna temperatura, kašalj, poteškoće u disanju, poremećaj osjeta njuha i okusa), ako im je izrečena mjera samoizolacije ili ako imaju saznanja da su zaraženi s COVID-19, mole se da ne dolaze u pratnji djeteta.

 Ako dijete ima simptome respiratorne bolesti (povišena tjelesna temperatura, kašalj, poteškoće u disanju, poremećaj osjeta njuha i okusa), ako ima izrečenu mjeru samoizolacije ili je zaraženo s COVID-19., roditelje/skrbnike se moli da ne dovode dijete u ustanovu.

 **DOLAZAK UČENIKA I RODITELJA/SKRBNIKA U ŠKOLU**

o U školu učenici dolaze i odlaze sami, organiziranim prijevozom ili u pratnji roditelja/skrbnika, ovisno o odluci roditelja/skrbnika, kao što bi dolazili i odlazili da nema epidemije.

o Kada dovode djecu u vrtić te ako roditelji/skrbnici odluče dovoditi i odvoditi djecu u školu, preporučuje se da roditelji/skrbnici ili druge osobe u pratnji djeteta izbjegavaju ulaziti u ustanovu, osim u krajnjoj nuždi. Također, roditelji/skrbnici se ne okupljaju na ulazu.

o Na ulazu u školu nalazi se dezinficijens za dezinfekciju ruku školske djece i odraslih s uputom za korištenje. Kod školske djece prednost ima pranje ruku. Sredstvo za dezinfekciju treba u količini od 1 do 2 ml nanijeti na suhe i čiste dlanove (obično jedan potisak, ili prema uputama proizvođača). Dlanove i područje između prstiju treba protrljati dok se ne osuše, a sredstvo nije potrebno isprati. Također, pri ulasku u školu, odrasle osobe trebaju dezinficirati potplate.

o Ispred ulaza u ustanovu, kod ulaska i izlaska iz ustanove, te u ustanovi, svim se osobama savjetuje da drže međusobni razmak (1,5 m). Međusobni razmak ne trebaju držati osobe iz istog kućanstva.

o Ako roditelji/skrbnici odluče da žele dovoditi učenika u školu, u pratnji učenika može biti samo jedna odrasla osoba.

 **BORAVAK UČENIKA U ŠKOLI**

o Djeca ne nose zaštitne maske i rukavice.

o Djecu treba učiti i podsjećati da ne dodiruju usta, nos, oči i lice, kao i da ne stavljaju ruke i predmete u usta, primjereno razvojnoj dobi.

o Djecu treba poticati da redovito i pravilno peru ruke prije ulaska u svoju učionicu, prije jela, nakon korištenja toaleta, nakon dolaska izvana, nakon čišćenja nosa, uvijek kada ruke izgledaju prljavo. Nakon pranja ruku sapunom i vodom, za sušenje ruku neophodno je koristiti papirnate ručnike za jednokratnu upotrebu koje nakon korištenja treba odbaciti u koš za otpad. Pri pranju ruku pridržavajte se naputaka za pravilno pranje ruku: https://bit.ly/2ThY08M

o Djecu treba poticati da kada kašlju i kišu prekriju usta i nos laktom ili papirnatom maramicom koju poslije treba odbaciti u koš za otpad te oprati ruke. Pri kašljanju i kihanju trebaju okrenuti lice od drugih osoba te izbjegavati dodirivanje lica, usta i očiju rukama.

o Svaki učenik sam postupa sa svojom odjećom i obućom, školskim priborom, torbama, knjigama te ih ne dijeli s ostalim učenicima i ne dodiruje i ne uzima stvari drugih učenika.

o Kod potrebe odlaska na toalet ili pranja ruku, dijete treba pričekati izvan toaleta da dijete iz druge odgojno-obrazovne skupine izađe.